
DECISIÓ 36/04

Assumpte: Anunci de la targeta de crèdit Infinit de Caixa Catalunya
1. El mes de juny de 2004, dues persones formulen una reclamació en relació amb l’anunci esmentat. Les persones reclamants consideren que l’eslògan de l’anunci “Ho veus, ho vols, ho tens” fomenta el consumisme entre el jovent. 

2. Es localitza una emissió de l’anunci objecte de reclamació el 19 de juny de 2004, a les 12.14 hores, a TV3. 
L’anunci presenta diverses situacions en les quals persones joves compren determinats productes o serveis: una moto, una operació de cirurgia estètica del nas, un equip de tennis, un ordinador, una banyera i un viatge a Kenya. Es mostren imatges de les situacions anteriors i posteriors a l’adquisició del producte o servei. Entre supòsit i supòsit s’intercala la imatge de la targeta que es publicita.

Els joves que apareixen en l’anunci informen dels avantatges de la targeta:

· És com portar un crèdit a la butxaca;
· sense donar explicacions;
· tu decideixes el que pagues cada mes;
· i, compris el que compris, sempre pagues el mateix (aquesta informació es repeteix en dues ocasions)

Finalitza l’anunci amb l’eslògan: “Ho veu, ho vols, ho tens” i la imatge en un primer pla d’una jove que sosté una carpeta de Caixa Catalunya i manifesta que ella és de l’entitat financera que promociona el producte.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 28 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions, perquè entén que qualsevol comunicació publicitària té com a objectiu promoure de manera directa o indirecta la contractació de béns o serveis i, per tant, fomentar la compra dels productes i/o serveis que s’anuncien. 

Pel que fa al foment del consumisme, la legislació vigent en matèria publicitària només estableix com a límit, el fet de “no incitar directament els infants i adolescents a la compra d’un producte o d’un servei” en aquells missatges publicitaris destinats expressament a la població infantil. En aquest sentit, en l’anunci objecte de la reclamació, el Consell entén que no va adreçat als infants i/o adolescents, sinó als joves amb un cert grau d’independència i amb recursos econòmics.

Tot i així, el Consell considera que les entitats que tenen finalitats d’obra social i els operadors de televisió que han de complir els principis de servei públic haurien de tenir especial cura del contingut dels missatges que transmeten més enllà del mer foment del consum del producte que publiciten.

4. Comunicar aquesta decisió a les persones interessades i a Televisió de Catalunya.

Barcelona,  28 de juliol de 2004

El president

Francesc Codina i Castillo

